Alexander episcopus etc... venerabilibus fratribus universis archiepiscopis et episcopis ac aliis prelatis per Alamaniam, Boemiam, Moraviam et Poloniam etc... salutem etc... Plantatus olim in agro Ecclesie fratrum Predicatorum ordo, sic a suis primordiis, gratia operante divina, laudabilibus incrementis successive profecit, quod as[s]idue florens proferens copiosius (sic) honestatis et producens uberius fructus vite inter alia plantaria dominica puritate conversationis, scientie dono et virtutis merito dignoscitur specialiter insignitus. Unde nos, in agro ipso cultores, licet immeriti, a Domino deputati, eundem ordinem grandi prosequi favore proponimus et exaltationem ipsius jugis deligenter studio multipliciter procurare, ut apostolice gratie rore continue irroratus, majoribus semper, Deo tribuente, consurgat, et dilatetur augmentis. Sane intelleximus quid quidam ex vobis, fratribus Predicatoribus, ne in vestris civitatibus et dyocesibus officium predicationis exerceant, confessiones fidelium audiant, pro vestre interdicunt arbitrio voluntatis. Verum quia ex debito pastoralis officii, vobis commissi, tenemini personas religiosas diligere ac eis favorem benivolum impertiri, presertim in hiis, in quibus salus anime procuratur, discretionem vestram mo-[Fol. 17 v°]-nemus, rogamus et ortamur attente, per apostolica vobis scripta mandantes, quatinus predictos fratres Verbum Dei proponere ac fidelium confessiones in prefatis civitatibus et dyocesibus audire libere permittatis, ita quod lucrum impediri nequaquam valeat animarum, vosque divinam exinde gratiam uberius habere possitis. Datum Laterani, XV kalendas aprilis. – anno septimo.